讀曾吉甫橫碧齋詩
作者：劉子翬
朝代：宋

paragraphs: 携鉏引荒泉，偶步松崗北。
泠然毛骨清，楚尾見秋色。
稻氣馥初凉，檉陰澹微日。
緬懷小齋居，櫺檻增岑寂。
曠度滅知聞，微吟數峰碧。
若人端好修，珍駕動無跡。
深窮伊水源，峻陟衡山極。
終焉憩孔林，所樂惟自得。
延和數酌醪，侑靜一編易。
向來辱傾輸，洞見胸中白。
思親道匪侔，既遠情不懌。
矧余質冥頑，固未易刻畫。
尊生有遐心，克己無全力。
以茲畏所知，負負常夕惕。
餘波儻時漸，玉汝天其或。